তিনি আজকেই হাওড়ার বাড়ি থেকে দুপুর গড়িয়ে যেতে বেরিয়েছিলেন, ঠাকুরবাড়ি দেখবেন বলেই। বিকেল সাড়ে চারটেয়ে ঠাকুরবাড়ির মিউজিয়ম বন্ধ হয়ে যাওয়ায় বাড়ির ভিতরেই ঘুরে ফিরে বেড়াচ্ছিলেন। তারপর এসব কি কাণ্ড, কোন সেতু, কোন গড়ের মাঠে রাত কাটানো? তিনি কি স্বপ্ন দেখছিলেন? কিন্তু দিনের বেলায় চলতে চলতে এরকম স্বপ্ন দেখা সম্ভব? তিনি তো গাঁজা, মারিহুয়ানা, চরস, আফিম এমন কি মদও খান না। একমাত্র সিগারেট ছাড়া কোন নেশাই তাঁর নেই। তা হলে এটা কি করে সম্ভব? নাঃ সিগারেট কম্পানি নিশ্চই আজকাল তামাকের সঙ্গে পাঁচ মিলিগ্রাম করে হাশিশ মেশাচ্ছে। কনজিউমার কোর্টে একটা কেস ঠুকে দিতে হবে। মোবাইলে ডেট আর সময় দেখলেন। ঠিকই আছে। তবে স্বপ্নই দেখছিলেন। আকাশের দিকে তাকিয়ে মনে হল একটা অস্বাভাবিক লাল আভা চাদরের মতো, ঢেকে নিচ্ছে সব কিছু। কিন্তু যদি প্রজেক্ট, সেতু, ফ্লাইওভার, চাদর, বাস্তব হয়? মোবাইলে রিং টোন বাজছেঃ